শ্রেষ্ঠা জাতি

শ্রেষ্ঠা জাতি (  ) হলো নেপালের নেওয়ার জনগোষ্ঠীর দ্বিতীয় বৃহত্তম জাতিগত গোষ্ঠী। তারা মোট নেওয়ার জনসংখ্যার প্রায় ২১% এবং সমগ্র নেপালের মোট জনসংখ্যার প্রায় ১.১% অংশ গঠন করে। সংখ্যার দিক থেকে খুব বড় না হলেও সামাজিক প্রভাব, অর্থনৈতিক সক্ষমতা ও ঐতিহাসিক আধিপত্যের কারণে এই গোষ্ঠীটি নেপালি সমাজব্যবস্থায় বিশেষ ভূমিকা পালন করে এসেছে। ধারণা করা হয়, শ্রেষ্ঠা শব্দটি নেপালি ভাষার “শেস্যঃ” (Śeśyah) শব্দ থেকে উদ্ভূত। শেস্যঃ শব্দটি সংস্কৃত “শিষ্ট” থেকে এসেছে, শব্দের অর্থ ‘সভ্য’, ‘উচ্চ’ বা ‘সম্মানিত ব্যক্তি’। যদিও এই শব্দের আক্ষরিক অর্থ "সেরা" বা "গুরুত্বপূর্ণ ব্যক্তি" হিসাবেও অনুবাদ করা হয়েছে। পরবর্তীতে “শ্রেষ্ঠ” শব্দটি কেবল একটি উপাধি হিসেবে নয়; বরং উচ্চবর্ণীয় হিন্দু নেওয়ারদের একটি নির্দিষ্ট পারিবারিক পদবি হিসেবেও প্রতিষ্ঠা পায়। তবে সব শ্রেষ্ঠা ব্যক্তি “শ্রেষ্ঠা” পদবি ব্যবহার করেন না। ঐতিহাসিকভাবে এই গোষ্ঠীর্ভুক্ত মানুষদের মধ্যে ৫০টিরও বেশি স্বীকৃত পদবি প্রচলিত আছে। জাতীয় পর্যায়ে শ্রেষ্ঠা জনসংখ্যা তুলনামূলকভাবে কম হলেও তাদের সামাজিক অবস্থান অত্যন্ত শক্তিশালী। ঐতিহাসিকভাবে তারা প্রশাসন, বাণিজ্য, জমির মালিকানা, শিক্ষা ও নগরকেন্দ্রিক অর্থনীতির সঙ্গে গভীরভাবে যুক্ত ছিল, যার ফলে তারা উচ্চ মাত্রার সামাজিক ও অর্থনৈতিক পুঁজি অর্জন করতে সক্ষম হয়েছে। এই কারণেই শ্রেষ্ঠারা নেপালের সবচেয়ে সামাজিক-অর্থনৈতিকভাবে সুবিধাপ্রাপ্ত গোষ্ঠীগুলোর একটি হিসেবে বিবেচিত হয়। 

নেপালের একীভূতকরণের আগে "শ্রেষ্ঠা" একটি সমষ্টিগত উচ্চ-মর্যাদাসম্পন্ন উপাধি ছিল এবং এটি সেই সকল হিন্দু গোত্রকে দেওয়া হতো, যাদের ‘ভারো’ (ভারদার/অভিজাত শব্দ থেকে উদ্ভূত) বলা হত। এরা একমাত্র অব্রাহ্মণ গোষ্ঠী হিসেবে মল্ল রাজদরবারে শাসন, প্রশাসন ও বাণিজ্যিক কার্যক্রম পরিচালনাকারী প্রধান শ্রেণি হিসেবে বিবেচিত হতো। এই বিস্তৃত শ্রেষ্ঠা গোষ্ঠীর মধ্যে দুটি স্বতন্ত্র বর্ণগোষ্ঠী রয়েছে। প্রথমত, তাদের মধ্যে রয়েছে উচ্চবর্ণের অভিজাত ক্ষত্রিয় শ্রেণি, যাদের স্থানীয় উচ্চারণে ছত্রীয় বলা হয়। তারা মল্ল যুগের অভিজাত ও দরবারিদের বংশধর এবং নেপাল মণ্ডলের শাসক, ভূমিপতি ও শিক্ষিত হিন্দু জাতিগোষ্ঠীর অন্তর্ভুক্ত ছিলেন। এছাড়াও পরবর্তীতে তারা শাহ ও রাণা বংশীয় শাসনামলে সরকারি আমলাতন্ত্রের প্রধান স্তম্ভ হিসেবে কাজ করে। দ্বিতীয়ত, "শ্রেষ্ঠা" উপাধিটি পঞ্চতীয় গোষ্ঠীর ক্ষেত্রেও ব্যবহৃত হয়, যাদের অধিকাংশই বর্তমানে নিজেদের পদবি হিসেবে "শ্রেষ্ঠা" লেখেন। ঐতিহাসিকভাবে তারা কাঠমান্ডু উপত্যকার হিন্দু বণিক গোষ্ঠী ছিল, যারা নেওয়ার বৌদ্ধ বণিক সম্প্রদায় থেকে আলাদা ছিল। এই পঞ্চতীয় গোষ্ঠীটি প্রথাগত বর্ণব্যবস্থায় বৈশ্য মর্যাদা ধারণ করে। উল্লেখ যে, শ্রেষ্ঠা জাতি শুধু ঐতিহ্যগত অভিজাত পরিবারগুলো নিয়ে গঠিত ছিল না; বরং সময়ের সঙ্গে সঙ্গে এর মধ্যে ডংগোল কৃষক জাতিগোষ্ঠীসহ ও অন্যান্য গ্রামীণ চাষি জনগোষ্ঠীকেও অন্তর্ভুক্ত করা হয়েছে; বিশেষ করে কাঠমান্ডু উপত্যকার বাইরের এলাকাগুলোতে। এটি মূলত হিন্দু সংস্কৃতায়নের ফলে ঘটেছে; তবে মর্যাদায় উচ্চস্তরের শ্রেষ্ঠারা তাদের অধিকার স্বীকার করে না।  

 ধর্ম ও জাতিগত মর্যাদা 
প্রচলিত হিন্দু নেওয়ার সমাজব্যবস্থায় শ্রেষ্ঠারা আচারগত শ্রেণিবিন্যাসে পুরোহিত রাজোপাধ্যায় ব্রাহ্মণদের পরেই দ্বিতীয় স্থানে অবস্থান করে। মল্ল যুগে তারা রাজোপাধ্যায় ব্রাহ্মণ পুরোহিতদের সঙ্গে সম্মিলিতভাবে রাজপ্রশাসনের গুরুত্বপূর্ণ পদগুলো নিয়ন্ত্রণ করত এবং ভূমির ওপর সামন্ততান্ত্রিক অধিকার অর্জনের মাধ্যমে জমির মালিকানা লাভ করত। মল্ল দরবারের সম্ভ্রান্ত পরিবারগুলোর বংশধর হিসেবে ক্ষত্রিয়রা ঐতিহ্যগত বর্ণভিত্তিক ধারণায় দ্বিতীয় সারিতে গণ্য এবং তাদের সামাজিক উচ্চমর্যাদা বিশেষভাবে তাদের কঠোর আন্তঃবিবাহ প্রথার মাধ্যমে প্রতিফলিত হয়। তারা কেবল ক্ষত্রীয় গোষ্ঠীর মধ্যেই বিবাহ সম্পাদন করে। তারা নিজেদের চেয়ে উঁচু মর্যাদাসম্পন্ন বা অন্য নিম্নস্তরের গোষ্ঠীগুলির সঙ্গে বৈবাহিক সম্পর্ক অনুমোদন করে না। 

একইভাবে তারা ঐতিহাসিকভাবে ব্রাহ্মণ্য সামাজিক নিয়ম ও আচার-অনুষ্ঠানের কঠোর অনুসারী; যেমন: উপনয়ন সংস্কার পালন, শ্রাদ্ধ অনুষ্ঠান সম্পাদন এবং তারা অন্যান্য নেওয়ার জাতিভুক্ত জনগোষ্ঠীর তুলনায় উত্তর ভারতীয় মূলধারার হিন্দু ধর্মীয় মূল্যবোধের সঙ্গে অধিক সাযুজ্য বজায় রাখে। খাদ্যাভ্যাসেও তারা নিজেদের উচ্চ মর্যাদা সংরক্ষণ করেছে; তারা সাধারণত নিজের ক্ষত্রীয় গোষ্ঠীভুক্ত পরিবার বা ব্রাহ্মণ ছাড়া অন্য কারো হাতের রান্না করা ভাত গ্রহণ করে না। এই ভোজনসংক্রান্ত বিধিনিষেধ তাদেরকে অন্যান্য নেওয়ার জাতিগোষ্ঠীর তুলনায় উচ্চবর্ণ মর্যাদার দাবিদার হিসেবে চিহ্নিত করে। পঞ্চতীয়রা মর্যাদায় ক্ষত্রীয় শ্রেণীর নিচে অবস্থান করলেও তাদের সঙ্গে সামাজিক, সাংস্কৃতিক ও ধর্মীয় ঘনিষ্ঠতা রয়েছে। ঐতিহাসিকভাবে তারা প্রধান সম্পদশালী বাণিজ্যিক জাতিগোষ্ঠী হিসেবে পরিচিত ছিল এবং অর্থনৈতিক শক্তির কারণে অন্যান্য নেওয়ার জনগোষ্ঠীর চোখে যথেষ্ট উচ্চ মর্যাদার অধিকারী হিসেবে বিবেচিত।

শ্রেষ্ঠা জাতিগোষ্ঠীর উভয় শাখাই ঐতিহ্যগতভাবে হিন্দু এবং স্থানীয় ভাষায় প্রায়শ “শিবমার্গী” নামে পরিচিত। তবে এই নিয়মের কিছু ব্যতিক্রমও আছে। যেমন: থমেলের ভগবান বহালের প্রধান অভিজাত পরিবার এবং ললিতপুরের স্বথার অমাত্য পরিবার ঐতিহ্যগতভাবে বৌদ্ধ বিহার ও মন্দিরের পৃষ্ঠপোষক হিসেবে পরিচিত। এতে বোঝা যায়, তারা বৌদ্ধ ধর্মীয় প্রতিষ্ঠানগুলোর প্রতিও শ্রদ্ধাশীল ছিল এবং বজ্রযান বৌদ্ধ ধর্মের বজ্রাচার্য পুরোহিতদের প্রতিও ভক্তি প্রদর্শন করত।

 তথ্যসূত্র 

বিষয়শ্রেণী:জাতি
বিষয়শ্রেণী:নেওয়ার
বিষয়শ্রেণী:নেপালের আদিবাসী জনগোষ্ঠী